Velja govorjena beseda

Embargo do branja

**Nagovor predsednice Državnega zbora mag. Urške Klakočar Zupančič**

**na otvoritvi sodnega leta 2023**

**Ljubljana, 14. 2. 2023**

Spoštovana predsednica republike Nataša Pirc Musar,

spoštovani predsednik Vrhovnega sodišča mag. Damijan Florjančič,

spoštovani novoizvoljeni predsednik Vrhovnega sodišča dr. Miodrag Đorđević,

spoštovani gospe in gospodje,

zahvaljujem se za priložnost, da vas, tudi kot nekdanja kolegica, lahko nagovorim na dogodku, ki ga Vrhovno sodišče pripravlja že vse od leta 2012. Otvoritev sodnega leta je gotovo svojevrstna priložnost, ki omogoča tako pogled na opravljeno delo v minulem letu kot tudi določitev prioritet in ciljev za prihodnost.

Osnovna podlaga ali podstat, ki v pravosodju pomembno podpira legitimnost njegove ustavno določene vloge, sta transparentnost in z njo integriteta. Sodstvo je od osamosvojitve veljajo za relativno zaprt in s časom nespreminjajoč se sistem, katerega komuniciranje z javnostjo je bilo zelo omejeno. Tudi ali prav zaradi tega ste bili v preteklosti nemalokrat tarča kritik. Manko komunikacije lahko sproži dvome o načinu delovanja vsake institucije, še posebej pa tako pomembne, kot je pravosodje oziroma sodna veja oblasti. Zato posebej pozdravljam krepitev pravosodja na tem področju, saj menim, da je to utemeljeno in pričakovano, nenazadnje, pa vodi tudi h krepitvi pravosodja kot celote.

Spoštovani sodnice in sodniki,

opravljanje sodnega poklica je poslanstvo. Nad vami ob tem bdijo raznolika, a visoka pričakovanja izjemne strokovnosti, visokih moralnih kvalitet, zahteve po čim hitrejšem teku postopkov, a obenem tudi obilica dela, kompleksnost zadev, izmikanje postopkom. Ob tem vam nihče ne prihrani kritik in malo je tistih, ki se vam postavijo v bran.

Drži, vaše delo je posebej zavezano transparentnosti in integriteti v dnevno spreminjajoči se družbi, ki jo pestijo različne krize, zadnje tri leta tudi epidemija, ki je globoko zarezala v ustaljene vzorce obnašanja in življenja ljudi. Ob tem se soočate tudi z drugimi izzivi, ki pa imajo še daljšo brado – na primer, predvsem z neustreznimi prostorskimi pogoji, digitalizacijo in, nenazadnje, vprašanjem ustreznega finančnega ovrednotenja vašega dela in odgovornosti. Slednje je, z roko v roki z ugledom sodniškega poklica v družbi, pomemben dejavnik pri odločanju najboljših pravnih strokovnjakov za delo na naših sodiščih.

Najverjetneje lahko rečemo, da so izzivi, ki so velikokrat tudi posledica potreb oziroma odraza določenega časa, stalnica pri delu vseh organov oblasti. Odgovornost vseh nas je, da tvorno sodelujemo pri iskanju in oblikovanju rešitev in z jasnimi agendami sledimo poslanstvu, ki ste / smo si ga izbrali za svoje delovno obdobje. Na vseh nas je, da spoštljivo medsebojno komuniciramo, transparentno delujemo in si po svojih najboljših močeh prizadevamo ne le za ustavno- in zakonskoskladno delovanje, temveč tudi za delovanje v skladu z najvišjimi strokovnimi in moralnimi vrednotami. Vsekakor je v tem oziru tudi Državnemu zboru v razmerju do sodne veje oblasti dana velika odgovornost, in sicer, da pravočasno in na temelju čim boljših strokovnih in drugih podlag sprejema zakonodajo, ki bo podprla in jasno urejala materialne in postopkovne podlage za vaše delo, obenem pa tudi spoštovala in prisluhnila vašim odločitvam, sprejetim na njihovi podlagi.

Spoštovani gospe in gospodje,

sodniška služba je izjemno odgovorna in predstavlja predvsem zavezo in odgovornost do državljank in državljanov. Zato mi dovolite, da se vam na tem mestu zahvalim za predano, odgovorno ter visoko strokovno opravljeno delo. Kljub temu, da danes zasedam drugačno funkcijo od tiste, ki mi je kar nekaj let prinašala osebno zadovoljstvo, avtonomijo in strokovne izzive, še vedno čutim povezanost z vami, predvsem pa čutim spoštovanje.

Vse tri veje oblasti morajo ali bi vsaj morale pri izvajanju svojih pristojnosti zrel in strokoven odnos izkazovati ves čas. Pomembno je, da stremimo h krepitvi legitimnosti vsake od vej oblasti in s takšnim delovanjem krepimo zaupanje ljudi v institucije in v pravni red. Verjamem in vem, da je prav to tudi cilj vseh nas.

Iskreno si želim, da je in bo Državni zbor tudi v prihodnje prepoznan kot vaš sogovornik in partner.

Spoštovani,

naj ob zaključku teh misli izkoristim priložnost, da se za opravljeno delo iskreno zahvalim predsedniku Vrhovnega sodišča mag. Damijanu Florjančiču ter s čestitkami in smelostjo pospremim nastop funkcije novega predsednika Vrhovnega sodišča dr. Miodraga Đorđevića.

Hvala za vašo pozornost in vsem želim uspešno delo.